CK จูงมือ BEM เซ็นสัญญาบริหารรถไฟฯสายสีน้ำเงินส่วนต่อขยาย
CK จูงมือ BEM ลงนามสัญญาบริหารรถไฟฯสายสีน้ำเงินส่วนต่อขยาย มูลค่า 1.96 หมื่นล้านบาท สถานีหัวลำโพง-หลักสอง และสถานีเตาปูน-ท่าพระ 
21 มิ.ย. 2560

บริษัท ช.การช่าง จำกัด (มหาชน) หรือ CK แจ้งให้ตลาดหลักทรัพย์แห่งประเทศไทยทราบว่า บริษัทฯ ได้ลงนามเป็นผู้รับจ้างในสัญญางานบริหารโครงการ รวมถึงจัดหา ติดตั้ง และทดสอบอุปกรณ์งานระบบ และทดลองเดินรถไฟฟ้าสำหรับโครงการรถไฟฟ้าสายสีน้ำเงินส่วนต่อขยาย (โดยอุปกรณ์งานระบบจะต้องเชื่อมต่อกับอุปกรณ์งานระบบรถไฟฟ้าของโครงการรถไฟฟ้ามหานคร สายเฉลิมรัชมงคล (สายสีน้ำเงินเดิม)
รวมถึงการติดตั้งอุปกรณ์และจัดสร้าง Facilities สนับสนุนที่จำเป็นในการเดินรถแบบต่อเนื่องเป็นโครงข่ายเดียวกัน) (M&amp;E EQUIPMENT PROCUREMENT,CONSTRUCTION AND MANAGEMENT CONTRACT) กับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ในฐานะผู้ว่าจ้าง
โดยมีการลงนามวันที่ 20 มิถุนายน 2560 มูลค่าสัญญาประมาณ 19,642,336,897 บาท ระยะเวลาดำเนินการ ช่วงสถานีหัวลำโพง-สถานีหลักสอง ภายในวันที่ 30 กันยายน 2562 และช่วงสถานีเตาปูน-สถานีท่าพระ ภายในวันที่ 31 มีนาคม 2563
สำหรับงานดังกล่าวมีขอบเขตรายละเอียดดังต่อไปนี้
1.ออกแบบ จัดหา และติดตั้ง ทดสอบการทำงานของอุปกรณ์งานระบบสำหรับโครงการรถไฟฟ้าสายสีน้ำเงิน ซึ่งรวมถึงแต่ไม่จำกัดเพียง ขบวนรถไฟฟ้า ระบบอาณัติสัญญาณ ระบบไฟฟ้ากำลัง ระบบ SCADA ระบบสื่อสารระบบจัดเก็บค่าโดยสารอัตโนมัติ ระบบประตูกั้นชานชาลา และอุปกรณ์สำหรับศูนย์ซ่อมบำรุง เป็นต้น
2.เชื่อมต่อระบบสำหรับโครงการรถไฟฟ้าสายสีน้ำเงินส่วนต่อขยายกับโครงการรถไฟฟ้ามหานครสายเฉลิมรัชมงคล (สายสีน้ำเงินเดิม) และโครงการรถไฟฟ้าสายสีน้ำเงิน ช่วงสถานีบางซื่อ-สถานีเตาปูน
รวมถึงทดลองเดินรถไฟฟ้าให้เป็นไปตามข้อกำหนดในสัญญาสัมปทาน (สัญญาสัมปทานโครงการรถไฟฟ้าสายสีน้ำเงินระหว่าง บริษัท ทางด่วนและรถไฟฟ้ากรุงเทพ จำกัด (มหาชน) และ การรถไฟฟ้าขนส่งมวลชนแห่งประเทศไทย)
3.ตรวจสอบ ทดลองเดินรถ และเปิดดำเนินการให้บริการอุปกรณ์งานระบบสำหรับโครงการรถไฟฟ้าสายสีน้ำเงินส่วนต่อขยายร่วมกับบริษัททางด่วนและรถไฟฟ้ากรุงเทพ จำกัด (มหาชน)
4.จัดหารถไฟฟ้า สำหรับโครงการรถไฟฟ้ามหานคร สายเฉลิมรัชมงคล (สายสีน้ำเงินเดิม)